PPPM เตรียมนำเงินจ่ายหนี้หุ้นกู้พร้อมดอกเบี้ยวันนี้ มูลค่ากว่า 137 ลบ.
PPPM เตรียมนำเงินจ่ายหนี้หุ้นกู้พร้อมดอกเบี้ยวันนี้ มูลค่ากว่า 137 ลบ.
PPPM เตรียมนำเงินจ่ายหนี้หุ้นกู้พร้อมดอกเบี้ยวันนี้ มูลค่ากว่า 137 ลบ.
6 ก.ย. 2562

บริษัท พีพี ไพร์ม จำกัด (มหาชน) หรือ PPPM เปิดเผยว่า วันนี้ (6 ก.ย.) บริษัทจะดำเนินการโอนเงินดอกเบี้ยผิดนัดในอัตรา 2% (เพิ่มเติมจากที่บริษัทจ่ายไปแล้ว 7.25%) ของหุ้นกู้รุ่น TLUXE198A  ซึ่งคำนวณตั้งแต่วันที่ 2 ส.ค.-5 ก.ย.62 เป็นจำนวนเงิน 612,739.56 บาท และโอนเงินต้นพร้อมดอกเบี้ยงวดสุดท้ายของหุ้นกู้ รุ่น TLUXE199A ในอัตราปกติ 7.25% จำนวน 136,448,712.41 บาท พร้อมดอกเบี้ยผิดนัด 3 วัน ในอัตรา 9.25% จำนวน 101,876.64 บาท ซึ่งคำนวณตั้งแต่วันที่ 3-5 ก.ย.62 ของหุ้นกู้รุ่น TLUXE199A
ทั้งนี้ บริษัทจะโอนเงินดังกล่าวเข้าบัญชีชื่อ “บัญชีพักจ่ายเงินต้นและดอกเบี้ยหุ้นกู้ของบริษัท ไทยลักซ์ เอ็นเตอร์ไพร์ส จำกัด (มหาชน)” และบริษัทได้แจ้งขอให้ธนาคารไทยพาณิชย์ (SCB) ในฐานะนายทะเบียนผู้ถือหุ้นกู้ ดำเนินการชำระเงินจำนวนดังกล่าวให้กับผู้ถือหุ้นกู้ในวันที่ 6 ก.ย.62 ต่อไป
ด้านนายวรุณ อัตถากร ประธานเจ้าหน้าที่บริหารของ PPPM กล่าวว่า ภายหลังที่ประชุมผู้ถือหุ้นกู้ของบริษัท มีมติอนุมัติให้ขยายระยะเวลาการไถ่ถอนหุ้นกู้ครั้งที่ 2/2561 รุ่น TLUXE198A จำนวน 319.50 ล้านบาท ออกไปเป็นวันที่ 2 ก.ค.63 ในอัตราดอกเบี้ยคงที่ 7.75% ต่อปี ในวันนี้บริษัทกำหนดชำระดอกเบี้ยผิดนัดของหุ้นกู้ รุ่น TLUXE198A ในอัตรา 2% เพิ่มเติมจากที่บริษัทจ่ายไปแล้ว 7.25% และชำระเงินต้นพร้อมดอกเบี้ยงวดสุดท้ายของหุ้นกู้ รุ่น TLUXE199A ในอัตราปกติ 7.25% พร้อมจ่ายดอกเบี้ยผิดนัด 3 วัน
สำหรับหุ้นกู้ชุดที่เหลืออีก 2 รุ่น ประกอบไปด้วย หุ้นกู้ครั้งที่ 1/2561 (TLUXE205A) จำนวน 200 ล้านบาท ครบกำหนดไถ่ถอนในวันที่ 8 พ.ค.63  และหุ้นกู้ครั้งที่ 1/2562 (PPPM213A) จำนวน 207.60 ล้านบาท ครบกำหนดไถ่ถอนในวันที่ 18 มี.ค.64 จะไม่มีปัญหาการไถ่ถอนอีก เนื่องจากแหล่งเงินจะมาจากการขายหลักทรัพย์เพื่อค้า ขายสินทรัพย์ที่ไม่ได้ใช้ดำเนินกิจการ และรายได้จากการขายโรงไฟฟ้า